Lang toue vir reispermitte - Regering - Republikein
Monday, September 27th, 19:53:55
Lang toue vir reispermitte
02 July 2021 | Regering
Henriette Lamprecht – Lang toue mense het gister by polisiekantore en selfs regeringskantore gevorm waar mense permitte wou hê om uit die verskillende beperkte sones te kan reis.
Sulke tonele is in weerwil van die regering se poging om juis reis tussen streke te beperk om oordrag van Covid-19 midde die derde golf te beperk. Duidelike beperkings word geplaas om dit te verhoed, met reise wat grootliks beperk word tot onder meer die lewering van noodsaaklike dienste en die bywoning van 'n begrafnis deur 'n nabye familielid.
Die minister van gesondheid en maatskaplike dienste, dr. Kalumbi Shangula, het in sy aankondiging oor die nuwe regulasies Woensdag beklemtoon die beperking op beweging geld vir die hele land.
Permitte om beperkte sones te verlaat, mag uitgegee word deur persone en beamptes soos goedgekeur deur die minister in terme van die wet op openbare gesondheid.
Uitreikingspunte sluit in polisiebeamptes (stasiebevelvoerder of hoër rang, of soos aangewys deur die inspekteur-generaal van die Namibiese Polisie); uitvoerende direkteure, streeksdirekteure of personeel soos aangewys deur die volgende kantore, ministeries of agentskappe naamlik landbou, water en grondhervorming; verdediging en veteranesake; onderwys, kuns en kultuur; omgewing, toerisme en bosbou; gesondheid en maatskaplike dienste; hoër onderrig, tegnologie en innovering; industrialisasie en handel sowel as die Namibië Sentrale Intelligensie-agentskap.
Volgens Shangula met werkgewers binne die beperkte sone goedkeuringsbriewe aan werknemers uitreik wat noodsaaklike dienste tydens die aandklokreël verrig.
Namibië is vir dié doel tans in tien sones verdeel, naamlik Zambezi (1), Kavango-Oos en -Wes (2), Ohangwena, Oshikoto en Oshana (3), Omusati (4), Otjozondjupa en Omaheke uitgesluit Rehoboth en Okahandja (5), Khomas (6), Erongo (7), ||Kharas (8), Hardap uitgesluit Rehoboth (9) en Kunene (10).
Volgens die nuwe regulasies soos dit in die Staatskoerant verskyn, mag 'n persoon slegs 'n sone verlaat of binnegaan as jy:
• 'n inwoner is en terugkeer van een sone na 'n ander ;
• 'n inwoner van 'n sone is, maar dit verlaat om terug te keer waar jy woon in 'n ander sone ;
• met die doel om kritieke dienste te lewer of noodsaaklike goedere te lewer ;
• om noodsaaklike mediese behandeling te ontvang ;
• vir die begrafnis van 'n nabye familielid of afhanklike ;
• die vervoer van menslike oorskot vir begrafnisdoeleindes ;
• om 'n nabye familielid of afhanklike te besoek wat siek is ;
• 'n toeris met 'n negatiewe PCR-toets wat die land of 'n sone binnegaan of verlaat vir reisdoeleindes of enige ander noodsituasie wat deur 'n goedgekeurde persoon voldoende geag word.
Die regulasies maan 'n persoon moet 'n permit van 'n goedgekeurde persoon kry om 'n sone te verlaat of binne te gaan. Dit beklemtoon ook 'n polisiebeampte mag aan 'n persoon wat moontlik die regulasies oortree, opdrag gee om sy reis te stop. Sou hy of sy dit nie doen nie, is dit 'n strafbare oortreding.
Intussen het die ministerie van onderwys, kuns en kultuur by monde van sy uitvoerende direkteur, me. Sanet Steenkamp, gesê leerlinge mag na hul huise of ná die skoolvakansie na skole terugkeer, indien hulle 'n reispermit het wat deur die betrokke skoolhoof of inspekteur uitgereik is.
Streekskantore mag slegs permitte uitreik wanneer hulle 'n bewys het dat die leerling by die betrokke skool ingeskryf is (brief van skoolhoof met skool se stempel). Dié brief moet ook die permit vergesel.
Sou voogde of ouers moet reis om 'n kind in 'n ander sone te gaan haal, moet die identiteitsdokument van die ouer of voog, sowel as bewys van voogdyskap ingedien word. Sou 'n ouer of voog nie self die kind gaan haal nie, moet die identiteit van die persoon wat die persoon gaan haal die permit vergesel.
Dieselfde reëls geld vir personeel wat na hul onderskeie huise terugkeer en wat in besit moet wees van bewys van indiensneming by die ministerie.